ଭୁବନେଶ୍ୱର ୨୩।୧୦ - ଭଙ୍ଗାହେଲା ଜୟଦେବ ବିହାର ଛକରେ ଥିବା ଜୟଦେବ ଟାୱାରର ବେଆଇନ ନିର୍ମାଣ । ବିଡିଏର ବିନା ଅନୁମତିରେ ନିର୍ମାଣ ହୋଇଥିବା ଏହି ବିଲଡିଂର ଉପର ମହଲା ଓ ପାର୍କିଂ ସ୍ଥାନ ଉପରେ ବୁଲଡୋଜର ବୁଲିଛି ।
ହଠାତ୍ ଜୟଦେବ ବିହାର ଛକରେ ଥିବା ଜୟଦେବ ଟାଓ୍ବାର ନିକଟରେ ପହଞ୍ଚିଗଲେ ମାଳ ମାଳ ପୋଲିସ, ବୁଲଡୋଜର, ବିଡିଏ ଓ ବିଏମସି ଅଧିକାରୀ କର୍ମଚାରୀ ।କେହି କିଛି ବୁଝିବା ବେଳକୁ ବିଲଡିଂ ଉପରେ ଚଢିଗଲା ବୁଲଡୋଜର । କାରଣ ବିଲଡିଂର ମାଲିକ ବିଡିଏର ବିନା ଅନୁମତିରେ ପାଞ୍ଚ ମହଲା ଯାଏଁ ନିର୍ମାଣ କରିଥିଲେ । ଏହା ସହ ପାର୍କିଂ ସ୍ଥାନରେ ନିର୍ମାଣ କରି ଦିଆଯାଇଥିବା ଭଡା ଘରକୁ ମଧ୍ୟ ସମ୍ପୂର୍ଣ୍ଣ ଭାଙ୍ଗି ଦିଆଯାଇଛି । ୨୦୦୦ ମସିହାରେ ଚାରିମହଲା ପର୍ଯ୍ୟନ୍ତ ନିର୍ମାଣ ପାଇଁ ବିଡିଏ ଅନୁମତି ଦେଇଥିବା ବେଳେ, ଏହାର ମାଲିକ ସତ୍ୟ ଶେଖର ରଥ ବେଆଇନ ଭାବେ ଆଉ ଗୋଟିଏ ମହଲା ବଢାଇଦେଇଥିଲେ ।ଏହା ପରେ ଏହି ମାମଲା ତଳ କୋର୍ଟରୁ ଆରମ୍ଭ କରି ହାଇକୋର୍ଟଙ୍କ ପର୍ଯ୍ୟନ୍ତ ଯାଇଥିଲା । ଶେଷରେ କୋର୍ଟ ମାଲିକଙ୍କ ବିପକ୍ଷରେ ରାୟ ଶୁଣାଇଛନ୍ତି ।
ସେପଟେ ଏହି ରାୟ ଆସିବା ପରେ ଆପାର୍ଟମେଣ୍ଟରେ ଘର କିଣିଥିବା ଗ୍ରାହକ ମାନେ ସବୁଠୁ ଅଧିକ ଖୁସି ହୋଇଛନ୍ତି ।କାରଣ ପାର୍କିଂ ଏରିଆରେ ମଧ୍ୟ ନିର୍ମାଣ ହୋଇଥିବାରୁ ସେମାନେ ନାହିଁ ନ ଥିବା ଅସୁବିଧାର ସମ୍ମୁଖୀନ ହେଉଥିଲେ ।ଏହି ଅଞ୍ଚଳକୁ ଖାଲି କରିବାପାଇଁ ଆପାର୍ଟମେଣ୍ଟର କମିଟିକୁ ବହୁ ଘାତ ପ୍ରତିଘାତ ଦେଇ ଗତି କରିବାକୁ ପଡିଥିଲା । ଶେଷରେ ନ୍ୟାୟର ଜୟ ହୋଇଛି ବୋଲି କମିଟି ସଭାପତି କହିଛନ୍ତି।
